4แบงก์รับเคลียริ่ง ธุรกรรมบาท-ริงกิต
4 แบงก์ใหญ่ไทย-มาเลย์พร้อมลุยชำระเงินบาท-ริงกิต 14 มี.ค.นี้ ซีไอเอ็มบีเตรียมการแนะลูกค้า
8 มี.ค. 2559

4 แบงก์ใหญ่ไทย-มาเลย์พร้อมลุยชำระเงินบาท-ริงกิต 14 มี.ค.นี้ ซีไอเอ็มบีเตรียมการแนะลูกค้า
ธนาคารแห่งประเทศไทย (ธปท.) และธนาคารกลางมาเลเซีย จะเป็นประธานในพิธีลงนามจัดตั้งตัวแทนสถาบันการเงินของไทย คือ ธนาคารกรุงเทพและธนาคารกสิกรไทย ร่วมกับสถาบันการเงินมาเลเซีย คือ เมย์แบงก์และซีไอเอ็มบี ในวันที่ 14 มี.ค.นี้ เพื่อให้บริการชำระธุรกรรมการค้าการลงทุนระหว่างกันเป็นเงินสกุลท้องถิ่น บาท-ริงกิต โดยตรง 
นายสุธีร์ โล้วโสภณกุล รองกรรมการผู้จัดการใหญ่ สายบริหารเงิน ธนาคารซีไอเอ็มบี ไทย เปิดเผยว่า ได้มีการพูดคุยกับลูกค้าบ้างแล้วเกี่ยวกับบริการชำระธุรกรรมการค้าด้วยเงินบาท-ริงกิต โดยปัจจุบันธุรกรรมไทย-มาเลเซียที่ผ่านธนาคารซีไอเอ็มบี ไทย มีสัดส่วน 6-7% ถือว่าสูงเมื่อเทียบกับขนาดของธนาคาร และการเป็นตัวแทนครั้งนี้ จะผลักดันให้การชำระเงินด้วยบาท-ริงกิตโดยตรงเพิ่ม มากขึ้น จากปัจจุบันมีข้อจำกัดหลายด้าน
“แม้แนวโน้มการใช้เงินบาท-ริงกิตจะเพิ่มมากขึ้น แต่อัตราการขยายตัวคงไม่รวดเร็วเพราะเป็นเรื่องใหม่ ส่วนใหญ่ 80% จึงยังซื้อขายด้วยเงินเหรียญสหรัฐ” นายสุธีร์ กล่าว 
ทั้งนี้ การทำธุรกรรมเป็นเงินสกุลท้องถิ่นโดยตรงระหว่างสองประเทศ (เคลียริ่งแบงก์) เหมาะสำหรับประเทศคู่ค้าสำคัญที่ชำระธุรกรรมจำนวนมากๆ โดยไม่ต้องใช้เงินสกุลที่ 3 ซึ่งมาเลเซียเป็นคู่ค้าสำคัญอันดับ 4 ของไทย มีสัดส่วนการส่งออกเป็นอันดับ 5 ขณะที่จีนคู่ค้าอันดับ 1 ของไทยมีความตกลงเคลียริ่งแบงก์ไปแล้ว